1857ના બળવાનું એક કારણ હતું ઇનામ કમિશન અને સર્વે ખાતાની કામગીરી. ભારતમાં, ખાસ કરીને ગુજરાતમાં, પ્રાગ-બ્રિટિશ યુગના સમયથી બ્રાહ્મણો અને સરદારોને બહોળા પ્રમાણમાં જમીન દાન કે ઇનામ તરીકે આપવામાં આવતી હતી. આવી દાન કે ઇનામમાં મળેલી જમીનના માલિકી હકની સનદ બધા પાસે નહોતી. દેશની 25 ટકા આવી દાન-ઇનામની જમીન ગુજરાત એકલામાં જ હતી. આ અંગે સર્વે કરવાથી આવા જીવનધારકોમાં ભારે અસંતોષ ઊભો થયો, અને અંગ્રેજ સરકાર આવી જમીન પડાવી લેવા માગે છે તેવી હવા બંધાઈ. આ કારણને લીધે મહીકાંઠા, રેવાકાંઠા, ખેડા, પંચમહાલ અને બીજા વિસ્તારના તાલુકાદારો અને ઠાકોરો સરકારના વિરોધી બન્યા અને બળવામાં તેઓએ સક્રિય ભાગ લીધો.